กนง.เลื่อนใช้เป้าหมายเงินเฟ้อ3%
กนง.เลื่อนใช้เป้าหมายเงินเฟ้อทั่วไปที่ 3% บวกลบ 1.5% เห็นควรให้ใช้เงินเฟ้อพื้นฐานที่ระดับ 0.5-3% ต่อไปก่อนจะถึงระยะเวลาที่เหมาะสม
4 เม.ย. 2555

กนง.เลื่อนใช้เป้าหมายเงินเฟ้อทั่วไปที่ 3% บวกลบ 1.5% เห็นควรให้ใช้เงินเฟ้อพื้นฐานที่ระดับ 0.5-3% ต่อไปก่อนจะถึงระยะเวลาที่เหมาะสม 
แหล่งข่าวจากธนาคารแห่งประเทศไทย(ธปท.) เปิดเผยว่า ที่ประชุมคณะกรรมการนโยบายการเงิน(กนง.)เมื่อวันที่ 21 มี.ค.ที่ผ่านมามีมติเห็นชอบให้เลื่อนการใช้เป้าหมายใหม่ที่เป็นอัตราเงินเฟ้อทั่วไปที่ 3% บวกลบ 1.5% ออกไปก่อน เพื่อรอจังหวะเวลาที่เหมาะสม โดยเห็นควรให้ใช้เป้าหมายอัตราเงินเฟ้อพื้นฐานรายไตรมาสในการดำเนินนโยบายการเงินในรอบปีนี้ที่ 0.5-3% ตามเดิม แต่กนง.จะติดตามอัตราเงินเฟ้อทั้งสองตัวควบคู่กันอย่างที่ทำอยู่แล้ว และจะสื่อสารแนวนโยบายผ่านกรอบการวิเคราะห์แบบคู่ขนาน โดยจะให้ความสาคัญกับเงินเฟ้อทั่วไปมากขึ้น เพื่อเป็นการสร้างรากฐานความเข้าใจแก่สาธารณชน ซึ่งจะเริ่มใช้ในการประชุมครั้งหน้า 2 พ.ค.ปีนี้เป็นต้นไป
“ตามหลักการกนง.อยากใช้เงินเฟ้อทั่วไปที่ 3% บวกลบ 1.5% เป็นเป้าหมาย เพราะในระยะยาวช่วยให้การสื่อสารนโยบายการเงินกับสาธารณชนได้เข้าใจมากกว่า และยังช่วยยึดเหนี่ยวการคาดการณ์เงินเฟ้อในระบบเศรษฐกิจมีประสิทธิภาพมากขึ้นกว่าการใช้เงินเฟ้อพื้นฐาน แต่ก็ต้องเลื่อนไปก่อน เพราะแม้คลังและหน่วยงานที่เกี่ยวข้องจะเห็นชอบในหลักการ แต่อยากให้ชะลอการใช้ออกไปก่อน เนื่องจากปีนี้มีปัจจัยพิเศษเรื่องการเพิ่มขึ้นมากของราคาน้ามันในตลาดโลก และนโยบายการปรับโครงสร้างราคาพลังงานในประเทศ ซึ่งอาจทำให้อัตราเงินเฟ้อทั่วไปเคลื่อนไหวผิดปกติ ดังนั้น เพื่อให้การเปลี่ยนผ่านเหล่านี้เป็นไปอย่างราบรื่น ปีนี้กนง.จึงเห็นชอบให้เลื่อนใช้เป้าหมายเงินเฟ้อใหม่ออกไปก่อน” แหล่งข่าวระบุ 
ทั้งนี้ เมื่อวันนี้(4เม.ย.) กนง.ได้เปิดเผยผลการประชุมกนง.ฉบับย่อต่อสาธารณะชน ว่า ขณะนี้แรงกดดันเงินเฟ้อมีแนวโน้มชะลอลงในระยะสั้น จากอุปสงค์ในประเทศที่ฟื้นตัวช้ากว่าที่คาด และต้นทุนการผลิตที่ลดลงตามราคาสินค้าโภคภัณฑ์ที่ไม่ใช่น้ำมัน สอดคล้องกับแนวโน้มเงินเฟ้อโลก แต่ยังมีหลายปัจจัยอาจจะสร้างแรงกดดันเงินเฟ้อในระยะข้างหน้า จากราคาน้ำมันที่ปรับสูงขึ้น จากความไม่สงบในตะวันออกกลางและการเก็บภาษีสรรพสามิตน้ำมันเชื้อเพลิงและเงินสมทบเข้ากองทุนน้ำมัน การปรับขึ้นค่าจ้างขั้นต่ำ 300 บาท และนโยบายกระตุ้นเศรษฐกิจของภาครัฐ ที่จะช่วยให้กิจกรรมเศรษฐกิจกลับสู่ระดับปกติได้ในช่วงครึ่งหลังของปีนี้ ดังนั้นที่ประชุมจึงมีมติให้ลดอัตราดอกเบี้ยนโยบายลง 0.25% จาก 3.25% เหลือ 3%